
			– Vuolgu. 

			Oabbá rohttestalai vielja jáhkkasoaji. Go mohtorjurra bisánii, jaskkodii buot, ja seavdnjadas mii fáhkka lei njáhkalan šadda­gođii soaiggusin. Viellja lei vuodján ođđa crossabánii, mii ii lean heađis­ge gárvvis. Dáppe ledje boltunmašiinnat ja juvla­goivvonat. Birra lei dušše sáttoguhppán, gos viellja lei vuojašan suokki­sin dasságo bensiidna nogai. 

			Oabbá čuokkui vuot telefovnna. Vikkai oažžut dan ala, muhto báhtter lei áibbas jámas. 

			– Geahččal váldit eret ja ligget dan veahá čorpmas. 

			– Mun lean juo geahččalan ja das ii leat ávki! 

			Oabbá beaškalii telefovnna gitta. 

			– Die oainnat go it sáhte luoikat dan gavrri divrras láddára...! 

			Viellja ii vástidan. Son ii diehtán man gallii lei dáguhan ahte oabbá, nu movt buohkat earát, ferte ieš háhkat ja bearrái­geahččat diŋggai­dis, muhto seammás diđii maid ahte son roahkka livččii sáht­tán luoikalit láddára. Movt dál de ain leaš, de ii lean dál ávki diggo­goahtit dainna áššiin. Dál ledje dehá­leappot áššit maid fertii­ga čoavdit. 

			– Na movt moai crossain?

			Vieljas ledje iežas heađit. Ii mange dihte háliidan iežas ođđa sihk­kela guođđit deike, gosa lobi haga leigga suhtuid siste bijadan. 

			– Gal áhčči goit ipmirda jus moai čábbát čilgejetne. Son goit viežžá dan...

			Oabbá vikkai humahit vieljas, guođđit sihkkela ihttážii. Sus ii lean miella dáppe ájahallat, muhto ipmirdii jođánit ahte viellja ii boađe guođđit ođđa crossa, vaikko mii livčče. 

			– Dolle nuppe beallái, moai láidejetne. 

			Viellja duvdilii oappá nuppe beallái vuojána. Crossa, mii eske lei buot beakkán heastafámuiguin girddáhallan, lei dál lossat ja jámas. 

			Birra ledje ávdin rogganmašiinnat ja guorbmebiillat, mat ledje dego stuora suoivvanasat seavdnjadasas. Ruoktot lei mealgat. Erenoamá­žit go galggai hoigat jápma crossa. Luodda­ráigge, ­viel­lja rehkenasttii, gal livččii soames gáhttačuovga čuvgen ­mátkki, muhto lei beare guhkki.

			– Ádjánetne unnimusat diimmu. Moai njulgejetne vuovddi čađa ja manne bálggesráigge. 

			Oabbá ii riekta liikon evttohussii, muhto danne go ieža ­leigga daga­han iežaska dán bártái, de lei buoremus jeagadit jođá­neamos ja álkimus čovdosa. Huksenbáiki lei válljejuvvon olggobeallai márkana danne go huksenhearrát háliidedje ávkkás­tallat ávdin vuovddi, dan sadjái go gaikut viesuid čoahkke­báikkis. Dasa ­lassin ii heiven crossa riedja olbmuid sisa, sin muose­huhttit. Dáppe gos ii orron garjáge, bállii seavdnjadas hui ­ráfis leabbanit juohke bovdnagaskii, muhto viellja lei dán geaidno­ráigge vuodján nu máŋgii ahte diđii sula geainnu, vaikko vel ii oaidnán ge bálgá. 

			Go dán vuovddáža čađa beasašeimme, de gal jalggo­divččii ­bálg­gis gitta dievážiid rádjai mat gorgŋejit viesuid lusa. 

			Son vilppastii maŋos, dárkkistit ahte gávpot bázii ­davá­beallai ja ieža leigga jođus lulás. Seammás humahii oappás, amas jurdda­šit seavdnjadasa birra ja baldit iežas dárbbatmeahttumit. 

			– Leat go gullan ahte dien ođđa gávpeguovddážis maid márka­nii leat hukseme, doppe galgá rahppot McDonalds, ja vel kino. Ja geallárii soaitá rahppot vel bowlinga... 

			Seavdnjadas lei measta vajálduvvan, ja crossasihkkel ii orron šat nu lossat. 

			– Goas son dat gárvána? 

			Oabbá lei sáhkkii danne go viellja lei juo lohpidan sutnje lonis­tit kinotuvrra ja hamburgera McDonaldsis, dan dihte go lei ­suh­tuid siste dagahan sudno dán bártái. Oabbá lei eambbo go duđa­vaš dainna, ja hoigagođii sihkkela measta beare jođánit. Juvla roahkka­sii stuora bovdnaroggái ja bissehii njuovžilis ­mátk­ki. 

			– Gavri dette! Gaikket maŋos! 

			Viellja hohpohallagođii. Lei meastá oalát sevnnjodan, ja vuovd­dis lei váttis oaidnit gokko gánnáha vázzit. Ii songe hálii­dan beare­haga ájáhallat. Rogganmašiinnat bás ládje ain oidno­jedje bug­gáme maŋábealde, rogganbáikkis, muhto ovdda­bealde ii lean go čáhppes vuovdi. Oabbá guvnnjádii ovdajuvlla gaiku­goahtit, muh­to stirddui nu movt dohppii juvlii. 

			– IIIIIIEEEAAAAH!! 

			Juoga huikkádii dakkár fasttes jienain, mii manai dávttiid čađa. 

			Mii...? Rieban? Jápmaheađis?

			Oabbá geahčestii villjii, gii čuoččui áibbas jaskadit ja gaifái seav­dnjadassii. Eaba goabbáge jietnadan maidege. Dál ii lean áigi čohkkedit digaštallat.

			– Doama!, čergii viellja ja ravggahalai sihkkela. 

			– Dát lea roahkkasan murrii, boađe ieš! Čergii oabbá ruovtto­luotta. 

			Viellja lávkii, muhto oktan su lávkkiiguin gullui dobbelaččas skoabiheame miestagiid siste. Nubbi lávki, ja dobbelaččas fas skoabi­hii. 

			– Rágát, vai ballá eret, evttohii jierásmuvvan oabbá, gii lei nohk­ka oaidnán movt nealgegeatkkit, guovžžat ja vel gumppet ge gaikkodedje rávis bohccuid dego báberseahkaid. Viellja ramssadii, čergii ja viehkalii moadde lávkki jie­na guvlui. Dasttán lihkka­sii juoga. Jávkkihii girdi leavt­tuin mies­tagis lagamus geađggi duohkai. Viellja viehkalii ruovtto­luotta, ja seammás livk­kihii juoga geađggi duohken lagamus muora duoh­kai. 

			– IIIIEEEEEAAAAH! 

			Jietna ceagganahttii guolggaid niskkis, ja viellja stirddui. Ii duostan šat lihkkasit. Oabbá lei ain sihkkela doallame, ja gahča­hii dan eatnamii go viehkalii vielja lusa. 

			– IEEEAAA! 

			Juoga fas biškkádii ja girdilii muora duohken lagamus geađggi duohkai. Eske lei olgeš bealde, dál gullui gurutgieđa beal­de, ja lih­kas­tat oidnostii čalbmegeahčái. 

			– Jus die leaš makkárge meahciealli, de dat ii bala munnos, savkalii viellja.

			Oabbá mieđihii. 

			Dás ii leat go báhtarit. 

			Sihkkel oaččui beare báhcit, dat lei dál áibbas čielga ášši.

			– Moai viehkaletne ruovttoluotta crossbánii. Áhčči soaitá vuol­gán munno ohcat... 

			Oabbá nivkkuhii, ja njieládii. Crossabána lei olu lagabus go ruok­tu, ja jus viegaiga nu olu go nagodeigga, de diđii ahte eai lean beare gallis geat sudno jokse. 

			– Okta... guokte... golbma! 

			Oabbá measta snuvttii go galggai viehkalit, muhto háhppehii čuovvolit vielja. Sudnos lei leahttu, muhto dat mii sudno ovdda­bealde lihkkasii, lei jođáneabbo go goabbáge sudnos. Muora duoh­ken gosa eske lei čiehkádan, lei oalle mealgat laga­mus miestagii, geađgái dahje eará čiehkádanbáikái. Das lei ­leak­tu, muhto gaska lei nu guhkki ahte oappášguovttos ­vieljain háhppeheigga oainnestit veahá. Lei unna diŋggaš, ­guovtti juolggi alde. Das lei jietna mii basttii dávttiide ja leaktu mii guođildii biekka. Vieljašguovttos oappáin dolliiga giehtalaga. Čalbmeravkalanbotta leigga goappešagat bisánan balus ja háhppe­han jurdilit dan seamma: 

			Ii dás leat eará go beassat báhtui, dasttán! 

			Soai čárviiga čavga giehtalaga, ja viehkaleigga. Viegaiga nu jođánit go juolggit gudde, muhto mađi jođáneappot viegaiga, dađi eambbo huikkas šattai. Huikkas jođii birra sudno, ­geađg­gis murrii, muoras bovdnii, bovnnas nuppi bovdnii. Ii eambbo ­livkkihan ovtta čiehkádanbáikkis nubbái. Jođii girdi leavt­tuin, ja vuostebeaivái. Lei birasteame sudno. Vaikko lei guhkkin eret, de lei juo oktii háhppehan birra. Dál lei lagabus. Fas sudno maŋá­bealde. Lei nuppes jođus birra. Fargga livkkihii das, ­njuol­ga ovdda­bealde. Lei oba lahka, ja jietna lei nu garas ahte viellja čárvii čalmmiid ja fertii dollet beljiid ovdii. 

			Mii hearráid...? 

			Oabbá, gii lei jur maŋábealde, huikkádii go oinnii dan mii ­viel­ja ovddabealde oidnostii. Son dohppii vielja reddjui, ja gaikke­hii su ruovttoluotta. 

			– Maid? 

			Oabbá ii astan, iige háliidan álgit čilget maid son lei oai­dnán. Dušše čergii villjii čohkkedit. Son lei šieđđaluvvan ja ballán. 

			– Diet buohcci olmmoš... dán birra han son humai. Neavrri mánná... golmma geardde birra!

			– Maid? Manne daid álggát dál muitalit? Viehkaletne eret dás! Čearggui viellja. 

			– Hššš! Diet áddjá lei áibbas sihkkarit oaidnán dan seamma go moai, muhto son dajai juoidá eará. Humai Áhččemiinna birra. Golmma geardde birra... Amen, áhččemin... son oaivvildii juoi­dá, muhto maid? 

			Oabbá vuohon dohppii vielja reddjui, muhto dán háve ii lean leaikkas. 

			– Ale luoitte birra, golmma geardde! Dan son dajai.

			Viellja njuikii čuoččat ja gaikkehii oappá mielde. 

			– Ean astta dás dádjut, boađe!

			Dasttán go viellja njuikii bajás, lihkadišgođii fas jietna, mii dál gullui oba lahka. Orui gullome juohke sajis. Lihkadii girdi jođánit, seammás go huikkii. Fargga lei ollen birra sudno ­goalm­mát geardde. 

			– Bisán! Čurvii oabbá, gii lei báhcán, go viellja viehkalii. 

			– Moai fertejetne lohkat áhččemiinna... 

			Oabbá ii lean áibbas sihkar maid dagai, muhto diđii ahte dát ii lean leaika, ja ahte dájáskan almmái suhkosiid luhtte lei hupman duođaid. Viellja lei nu balddáskan ahte ii dárránan šat bisánit. Son viegai rogganbáikki guvlui nu jođánit go nagodii, ja seamma leavttus girddii jietna bálddas. Vuostebeaivái, fargga joksame. 

			– Áhččemin, don guhte leat almmis, basuhuvvos du...

			Oabbá doamáhalai. Áhččemiinna gal máhtii, muhto dán ­dilis lei váttis jurddašit njuolga. Viellja viegai nu jođánit ahte snuvtegođii. Gahčai. Njuikii bajás ja huikkádii oappá boahtit DAKKAVIĐE! 

			– ... atte midjiide min suttuid ándagassii, nu movt mii maid ándagassii addit...

			Oabbá ii háhppehan guhkkelii lohkat ovdalgo oinnii unna šovkes, álás mánáža jávkkeheame rogganmašiinna duohkai, njuol­ga vielja ovddabealde. Dat lei ollašuhttán goalmmát ­gierd­du vuostebeaivái, ja dat lei maŋemus maid goabbáge ­sudnos oinnii ovdalgo buot čáhpodii.

